የግብርና ግብዓቶች ኮሮናን ለመከላከል በሚያስችል መልኩ እየተሰራጩ ነው
አዲስ አበባ፡- የግብርና ግብዓቶች የዘር ወቅት ከመድረሱ በፊት የኮሮና ቫይረስን መከላከል በሚያስችል ጥንቃቄ እየተሰራጨ መሆኑን የፌዴራል ህብረት ሥራ ኤጀንሲ አስታወቀ።በአርሶ አደሩ ዘንድ ያለው ጥንቃቄ ከከተማ ነዋሪው የተሻለ እንደሆነም ተገልጿል።
የፌዴራል ህብረት ሥራ ኤጄንሲ ዋና ዳይሬክተር አቶ ዑስማን ሱሩር በተለይም ለአዲስ ዘመን ጋዜጣ እንደገለጹት፤ የግብርና ግብዓቶች የዘር ወቅት ከመድረሱ በፊት እየተሰራጩ ሲሆን፤እስከ አሁንም ለበርካታ አርሶ አደሮች ተደራሽ ሆነዋል።
በኮሮና ቫይረስ ወረርሽኝ ምክንያት በዚህ ዓመት የሚደረገው የግብርና ግብዓቶች ሥርዓት ከዚህ በፊት ከነበረው የተለየ መሆኑን የገለጹት ኡስማን በዘር ወቅት መጨናነቅና የሰው ብዛት እንዳይፈጠር አስቀድሞ በማህበራት አማካኝነት ተሰራጭተዋል።
እንደ አቶ ዑስማን ገለጻ፤ እስከአሁን በብዛት የተሰራጩባቸው አካባቢዎች፤ አማራ፣ ኦሮሚያ እና የደቡብ ብሄሮች ብሄረሰቦችና ህዝቦች ክልሎች ሲሆኑ የበልግ አብቃይ አካባቢዎች አሁንም እየዘሩ ቢሆንም ማዳበሪያ እና ምርጥ ዘር በብዛት የሚጠቀሙት በቀጣዮቹ ወራት መሆኑን አስታውቀዋል።
‹‹አርሶ አደሩ ዘንድ ያየነው ጥንቃቄ አዲስ አበባ ካለው የተሻለ ነው›› ያሉት አቶ ዑስማን፤ አርሶ አደሩ የነገሩትን ትዕዛዝ እንደሚፈጽም እንዳስተዋሉና ማህበራቱ የግብርና ግብዓቶችን እያሰራጩ ያሉት አንድ ሰው ለሁለት በሚል አሠራር መሆኑንም ጠቁመዋል፡፡
የግብርና ግብዓቶቹ ከመጋዘን ጀምሮ የአርሶ አደሩ እጅ ላይ እስከሚደርሱ በሚኖረው የእንቅስቃሴ ሂደት ሁሉ ሳኒታይዘር በመጠቀም እና በተደጋጋሚ እጅን በውሃ እንዲሰራጩ እየተደረገ ሲሆን፤የንፅህና መጠበቂያዎችንም የግብርና ሚኒስቴር ለአርሶ አደሩ እያበረከተ መሆኑንም አቶ ኡስማን አክለው ገልጸዋል።
አዲስ ዘመን ግንቦት 29/2012
 ዋለልኝ አየለ